ซาดีก คาน

เซอร์ ซาดีก อามาน คาน (; เกิด 8 ตุลาคม ค.ศ. 1970) เป็นนักการเมืองชาวอังกฤษ ดำรงตำแหน่งเป็นนายกเทศมนตรีลอนดอนตั้งแต่ ค.ศ. 2016 ก่อนหน้านั้น เขาเคยเป็นสมาชิกรัฐสภาเขตทูทิง ตั้งแต่ ค.ศ. 2005 ถึง 2016 คานเป็นสมาชิกของพรรคแรงงาน จัดอยู่ในกลุ่มซอฟต์เลฟต์ (soft left) ของพรรค และมีแนวคิดทางการเมืองแบบประชาธิปไตยสังคมนิยม

เขาเกิดในลอนดอนในครอบครัวชาวปากีสถาน และจบการศึกษาระดับปริญญาด้านกฎหมายจากมหาวิทยาลัยนอร์ทลอนดอน ต่อมาเขาทำงานเป็นทนายความ โดยเชี่ยวชาญด้านประเด็นสิทธิมนุษยชน และเคยเป็นประธานกลุ่มเคลื่อนไหวลิเบอร์ตีเป็นเวลาสามปี หลังเข้าร่วมพรรคแรงงาน คานเคยเป็นสมาชิกสภาเขตของลอนดอนโบโรออฟวอนดสเวิร์ธตั้งแต่ ค.ศ. 1994 ถึง 2006 ก่อนจะได้รับเลือกเป็นสมาชิกรัฐสภาเขตทูทิงในการเลือกตั้งทั่วไป ค.ศ. 2005 เขาเคยวิพากษ์วิจารณ์นโยบายหลายอย่างของนายกรัฐมนตรีจากพรรคแรงงานอย่างโทนี แบลร์ อย่างเปิดเผย รวมถึงการบุกครองอิรัก ค.ศ. 2003 และกฎหมายต่อต้านการก่อการร้ายฉบับใหม่ ในสมัยของกอร์ดอน บราวน์ ซึ่งเป็นผู้สืบทอดตำแหน่งนายกรัฐมนตรีต่อจากแบลร์ คานได้รับแต่งตั้งเป็นสมาชิกรัฐสภาผู้ช่วยรัฐมนตรีฝ่ายกิจการชุมชนและรัฐบาลท้องถิ่น ในปี ค.ศ. 2008 ก่อนจะขึ้นเป็นรัฐมนตรีช่วยว่าการกระทรวงคมนาคม ในเวลาต่อมา เขาเป็นพันธมิตรคนสำคัญของเอ็ด มิลิแบนด์ ผู้นำพรรคแรงงานคนถัดมา และเคยดำรงตำแหน่งในคณะรัฐมนตรีเงาของมิลลิแบนด์ (Shadow Cabinet) โดยเป็นรัฐมนตรีเงาว่าการกระทรวงยุติธรรม ลอร์ดชานเซลเลอร์เงา และรัฐมนตรีเงาประจำกรุงลอนดอน

คานได้รับเลือกให้เป็นนายกเทศมนตรีลอนดอน ในการเลือกตั้งนายกเทศมนตรี ค.ศ. 2016 โดยเอาชนะผู้สมัครจากพรรคคอนเซอร์เวทีฟคือ แซค โกลด์สมิธ และได้ลาออกจากตำแหน่งสมาชิกรัฐสภา ในฐานะนายกเทศมนตรี เขาได้นำระบบ Hopper fare มาใช้ ซึ่งอนุญาตให้เดินทางด้วยรถบัสและรถรางได้ไม่จำกัดภายในหนึ่งชั่วโมง นอกจากนี้เขายังได้เพิ่มค่าใช้จ่ายและขยายพื้นที่ที่ครอบคลุมของค่าธรรมเนียมการจราจรหนาแน่นในลอนดอน (London congestion charge) รวมถึงการริเริ่มเก็บค่าธรรมเนียมใหม่ (T-Charge และ ULEZ) สำหรับรถยนต์รุ่นเก่าและรถที่ก่อให้เกิดมลพิษสูงซึ่งวิ่งในเมือง เขายังให้การสนับสนุนการขยายตัวของท่าอากาศยานลอนดอนซิตีและท่าอากาศยานลอนดอนแกตวิกด้วย เขาเป็นผู้สนับสนุนที่แสดงออกอย่างชัดเจนในการรณรงค์ที่ล้มเหลวของกลุ่ม Britain Stronger in Europe และ People's Vote ซึ่งต้องการให้สหราชอาณาจักรอยู่ต่อในสหภาพยุโรป และได้รับความสนใจจากนานาชาติจากการโต้เถียงกับประธานาธิบดีดอนัลด์ ทรัมป์ แห่งสหรัฐอเมริกาผ่านทางทวิตเตอร์ หลังจากการประท้วงกรณีจอร์จ ฟลอยด์ ใน ค.ศ. 2020 คานได้จัดตั้งคณะกรรมาธิการว่าด้วยความหลากหลายในพื้นที่สาธารณะ (Commission for Diversity in the Public Realm) ขึ้น แม้ว่าในช่วงแรก คานจะตรึงราคาค่าโดยสารของการคมนาคมลอนดอนไว้ แต่เขาก็ได้ขึ้นราคาค่าโดยสารขนส่งสาธารณะตั้งแต่ ค.ศ. 2021 เป็นต้นมา เพื่อแลกกับการได้รับเงินช่วยเหลือมูลค่า 1.6 พันล้านปอนด์จากรัฐบาลสหราชอาณาจักรในช่วงการระบาดทั่วของโควิด-19 และยังได้ล็อบบี้รัฐบาลให้ใช้มาตรการจำกัดด้านสาธารณสุขหลายครั้งตลอดช่วงการระบาดใหญ่ เขาได้รับเลือกให้เป็นนายกเทศมนตรีอีกครั้งทั้งใน ค.ศ. 2021 และ 2024 ทำให้เขากลายเป็นนายกเทศมนตรีกรุงลอนดอนคนแรกที่ชนะการเลือกตั้งได้ถึงสามวาระ

นโยบายของคานในฐานะนายกเทศมนตรีส่งผลให้การคมนาคมขนส่งของลอนดอนเข้าถึงได้ง่ายขึ้น และช่วยลดจำนวนยานพาหนะที่ก่อมลพิษในใจกลางลอนดอนได้ ในทางกลับกัน ในช่วงที่เขาดำรงตำแหน่ง เมืองนี้กลับมีระดับอาชญากรรมที่เกี่ยวกับปืนและมีดเพิ่มสูงขึ้น คานเป็นนายกเทศมนตรีกรุงลอนดอนเพียงคนเดียวที่ได้รับพระราชทานบรรดาศักดิ์เป็นไนต์แบชเลอร์ (Knight Bachelor)

อ้างอิง

แหล่งข้อมูลอื่น


หมวดหมู่:บุคคลที่เกิดในปี พ.ศ. 2513
หมวดหมู่:บุคคลที่ยังมีชีวิตอยู่
หมวดหมู่:ชาวอังกฤษเชื้อสายอินเดีย
หมวดหมู่:ชาวอังกฤษเชื้อสายปากีสถาน
หมวดหมู่:เซอร์
หมวดหมู่:นายกเทศมนตรีกรุงลอนดอน